KIRJALLINEN KYSYMYS E-0723/98 komissiolle esittäjä(t): Amedeo Amadeo (NI), Cristiana Muscardini (NI), Gastone Parigi (NI) ja Salvatore Tatarella (NI) (18. maaliskuuta 1998)

Aihe: 5000 italialaisen karjankasvattajan maitokiintiöitä koskeva vetoomus

Vetoomuksessa, jonka ovat jättäneet 5000 italialaisen karjankasvattajan edustajat ja joka koskee maitokiintiöjärjestelmän soveltamista Italiassa ja Euroopassa, allekirjoittajat toteavat, että maitoalan ja maitotuotealan yhteisellä markkinajärjestelyllä on luotu väliaikainen maidontuotannon kiintiöjärjestelmä, joka on ristiriidassa yhteisen maatalouspolitiikan päämäärien ja muiden, perustamissopimuksessa vahvistettujen EU:n kansalaisia koskevien päämäärien kanssa, olivatpa nämä kansalaiset maidontuottajia tai kuluttajia. Nykyinen tilanne näyttää olevan ristiriidassa perustamissopimuksen 39, 40, 118, 123, 129, 130 u, 130 v, 155 ja 130 r artiklan kanssa.

Tämän lisäksi Euroopan komissio ei näytä täyttäneen velvoitteita, joiden tarkoituksena on taata, että Italian hallitus noudattaa perustamissopimuksen määräyksiä ja panee ne täytäntöön.

Kysymyksen tekijät kysyvät komissiolta,

1. minkä vuoksi komissio ei kykene antamaan tarkkoja tietoja maidon tuotannosta Italiassa, kun maitokiintiöiden käyttöönotosta on kulunut 13 vuotta;

2. minkä vuoksi Euroopan komissio ei ole ryhtynyt toimiin Italiaa vastaan, vaikka Italia ei ole saattanut direktiivin säännöksiä osaksi kansallista lainsäädäntöään asianmukaisesti ja näin on ollut siitä alkaen, kun Italian kiintiöitä lisättiin vuonna 1992, ja

3. mitkä jäsenvaltioista ovat vastustaneet maitojauheen osalta sellaisen järjestelmän käyttöönottoa, jossa se voidaan lukea nesteytetyksi maidoksi?

Komission jäsenen Franz Fischlerin komission puolesta antama vastaus (16. huhtikuuta 1998)

1. Komissiolla on käytössään jäsenvaltion vuosittain komissiolle yhteisön lainsäädännön mukaisesti (maito- ja maitotuotealan lisämaksun soveltamista koskevista yksityiskohtaisista säännöistä 9 päivänä maaliskuuta 1993 annetun komission asetuksen (ETY) N:o 536/93 ((EYVL L 57, 10 päivänä maaliskuuta 1993. )) 8 artikla) toimittamat viralliset tiedot. Nämä tiedot tarkastetaan ja varmistetaan tilien tarkastamisen ja hyväksymisen yhteydessä. Italian viranomaiset ovat ilmoittaneet komissiolle, että vuosilta 1995-1996 ja 1996-1997 toimitettujen tuotantotietojen osalta on tehtävä lisätarkastuksia. Komissio on saanut virallisen vakuutuksen siitä, että näiden kahden jakson maidontuotannon lopullinen taso ilmoitetaan aivan lähiaikoina. On kuitenkin korostettava, että jos jäsenvaltio ei jostain syystä pysty toimittamaan komissiolle näitä tietoja, komissio ei voi korvata jäsenvaltiota sen velvoitteiden täyttämisessä.

2. Komissio ei ole samaa mieltä parlamentin jäsenten kanssa. Komissio on itse asiassa seurannut vuodesta 1992 tarkkaan kiintiöjärjestelmän kehitystä Italiassa. Tästä ovat osoituksena käyty kirjeenvaihto ja useat tarkastuskäynnit. Ne ovat johtaneet 26. marraskuuta 1992 annetun kansallisen lain useaan muuttamiseen. Kun kansallinen lainsäädäntö ei ole ollut yhteisön lainsäädännön mukainen, komissio on toiminut kaikin mahdollisin käytössään olevin keinoin. Komissio on erityisesti aloittanut kaksi rikkomisesta johtuvaa menettelyä Italiaa vastaan, näistä ensimmäisen 9. maaliskuuta 1995 ja toisen 12. tammikuuta 1998. Jälkimmäisessä menettelyssä komissio päätti osoittaa Italialle perustellun lausunnon 25. maaliskuuta 1998. Tämän lisäksi komissio on vähentänyt ennakkoja maatalousmenojen kirjanpidossa aina kun Italia ei ole noudattanut määräaikaa maksujen suorittamisessa yhteisölle.

3. Komissio ei ole koskaan tehnyt neuvostolle muodollista ehdotusta merkkiaineen käytöstä rasvattomassa maitojauheessa.